REZOLUTË

PËR VLERËSIMIN E VEPRIMTARISË SË AUTORITETIT TË MEDIAVE AUDIOVIZIVE PËR VITIN 2018

	Kuvendi i Shqipërisë:
	- Duke njohur AMA-n si një institucion të pavarur dhe autoritet rregullator në fushën e shërbimeve të transmetimeve audio dhe audiovizive dhe shërbimeve të tjera mbështetëse në territorin e Republikës së Shqipërisë;
	- Duke konsideruar që një ndër objektivat kryesorë të AMA-s është që të gjitha shërbimet audiovizive të përmbushin sa më mirë nevojat e qytetarëve të Republikës së Shqipërisë, duke respektuar gjuhën dhe larminë e traditave, besimet fetare, kulturën dhe moralin e qytetarëve, ruajtjen dhe mbështetjen e vlerave demokratike të përcaktuara në Kushtetutë dhe veçanërisht lirinë e shprehjes dhe të medias;
	- Duke theksuar faktin që mbyllja e transmetimeve analoge, në shtator 2018, krijoi një situatë të vështirë për qytetarët shqiptarë, ku u identifikuan radhë të gjata në pikat e shitjeve të dekoderave dhe paqartësi lidhur me teknologjinë e dekoderave;
	- Duke theksuar faktin që AMA duhet të kishte qenë proaktive në marrjen e informacionit nga operatorët tregtarë dhe Drejtoria e Përgjithshme e Doganave mbi numrin e aparateve televizive dhe dekoderave të sistemit DVB-T2, të importuar, si dhe numrin gjendje të tyre në 3-mujorin e fundit të vitit 2018;
	- Duke e konsideruar procesin e digjitalizimit si një proces shumë të rëndësishëm, i cili i hap rrugë futjes së teknologjive të reja, ofrimit të shërbimeve të reja inovative, me cilësi më të lartë për qytetarët, si dhe përdorimit sa më efektiv të spektrit të frekuencave;
	- Duke theksuar faktin që, në krahasim me vitet e mëparshme, aktivitetet e paligjshme audiovizive, pa licencimin ose autorizimin e AMA-s, janë në rënie;
	Mori në shqyrtim veprimtarinë e Autoritetit të Mediave Audiovizive dhe:
	- Vlerëson mbylljen në shtator 2018, për herë të parë, të të gjitha transmetimeve të paligjshme audiovizive numerike, analoge, si dhe audio, një problematikë 20-vjeçare prezente në qendrat kryesore urbane të vendit.
	- Vlerëson lirimin e brezit 790-862 MHz ose ndryshe 800 MHz, i cili, megjithëse i vonuar, është një hap i rëndësishëm, që i hap rrugë futjes së teknologjive dhe shërbimeve të reja broadband mobile në nivel kombëtar.
	- Vlerëson inciativën e AMA-s së bashku me përfaqësues nga të gjitha grupet e interesit: gazetarë, drejtues mediash, shoqatat dhe organizatat e tyre, anëtarë të Parlamentit, profesorë të gazetarisë, institucionet shtetërore, lidhur me mbrojtjen dhe forcimin e të drejtave të punës dhe të drejtave sociale të gazetarëve shqiptarë, si një çështje që ka ndikim të drejtpërdrejtë në lirinë e medias.
	- Vlerëson nënshkrimin e memorandumeve të mirëkuptimit mes AMA-s me disa institucione, në mënyrë të veçantë memorandumin e mirëkuptimit të nënshkruar me Autoritetin e Konkurrencës, i cili do të ketë një ndikim pozitiv në vendosjen dhe garantimin e zbatimit të rregullave për një konkurrencë të lirë dhe efektive në fushën e mediave audiovizive.
	- Vlerëson punën e bërë lidhur me miratimin e një sërë aktesh nënligjore me ndikim të drejtpërdrejtë në dinamikën e tregut dhe performancën e OSHMA-ve; në mënyrë të veçantë vlen të përmendet miratimi i rregullores për reklamat dhe komunikimet me natyrë tregtare, i cili ka rritur efikasitetin ne evitimin e shkeljeve apo neglizhencave nga OSHMA-të. 
	- Vlerëson punën e bërë për marrjen e masave për eliminimin e intereferencave që vijnë nga vendet fqinje dhe atyre të shkaktuara nga pikat transmetuese në territorin e Shqipërisë.
	- Vlerëson punën e AMA-s në pasqyrimin me transparencë të aktivitetit institucional në faqen e saj zyrtare në internet dhe inkurajon që të vijojë përditësimin e informacionit për publikun dhe palët e interesuara, në mënyrë të veçantë të informacionit lidhur me ankesat.
	- Vlerëson shqyrtimet tematike për vlerësimin e përputhshmërisë ligjore dhe zbatimit të Kodit të Transmetimit për përmbajtjet e emetuara nga OSHMA-të.
	- Vlerëson se Këshilli i Ankesave, i ngritur në vitin 2016, ka pasur një ndikim pozitiv në punën e Autoritetit dhe ka vijuar të funksionojë si një organ këshillimor, për të rritur mbikëqyrjen e Autoritetit ndaj përgjegjësisë së subjekteve audiovizive, për respektimin e normave morale, etike dhe dinjitetit, të drejtës së privatësië dhe të drejtave themelore të njeriut gjatë ofrimit të shërbimeve për publikun.
	- Vlerëson rritjen dhe përmirësimin e kapaciteteve njerëzore të AMA-s, që i shërben forcimit të profesionalizmit dhe pavarësisë operacionale të Autoritetit rregullator, kërkesë kjo edhe e raporteve ndërkombëtare.
	- Vlerëson krijimin e grupeve të përbashkëta të kontrollit mes AMA-s dhe AKEP-it për identifikimin e piraterisë televizive të ushtruar përmes rrjetit internet. 
Rekomandon për vitin 2019:
	- Të vijojë fushatën e informimit të qytetarëve deri në mbylljen e plotë të procesit të digjitalizimit, fushatë e cila duhet të përmbajë informacione sa më praktike, me gjuhë sa më të thjeshtë, ilustrime konkrete dhe imazhe mbi teknologjinë që duhet përdorur dhe duke theksuar se tregu i dekoderave DVB –T2 është treg i hapur dhe këta dekoderë mund të sigurohen në çdo pikë shitjeje të pajisjeve elektronike.
	- Të bëjë një analizë të plotë të situatës së krijuar nga mbyllja e transmetimeve analoge, në shtator 2018, situatë e cila krijoi vështirësi për qytetarët shqiptarë, ku u identifikuan radhë të gjata në pikat e shitjeve të dekoderave dhe paqartësi lidhur me teknologjinë e dekoderave.
	- Të marrë masat e nevojshme, duke bërë një vlerësim paraprak të situatës, në mënyrë që në afatin e ri të vendosur për mbylljen e transmetimeve analoge, të mos kemi përsëritje të situatës së vështirë që u krijua për qytetarët në shtator 2018 dhe qytetarët të jenë të parapërgatitur dhe të mirinformuar, pasi bëhet fjalë për qarqet ku është përqendruar numri më i madh i popullsisë. 
	- AMA të bashkëpunojë me institucionet përkatëse, shoqërinë civile dhe aktorët e tjerë në arritjen e rezultateve konkrete për mbrojtjen dhe forcimin e të drejtave të punës dhe të drejtave sociale të gazetarëve shqiptarë, shqetësim i cili theksohet në mënyrë të veçantë edhe në raporte të ndryshme ndërkombëtare (rekomandime të BE-së, raporti Fredom House 2018, Reporters Without Borders etj.), si një çështje që ka ndikim të drejtpërdrejtë në lirinë e medias.
	- AMA të përmbushë detyrimet ligjore dhe të bashkëpunojë ngushtë me operatorët audivizivë në treg dhe të mbajë të informuar në mënyrë periodike Kuvendin e Shqipërisë për  mbylljen e transmetimeve analoge.
	- Të konkretizohet bashkëpunimi me AKEP-in dhe institucionet të tjera ligjzbatuese kundër piratërisë online.
[bookmark: _GoBack]	- Të marrë masa për transpozimin (reflektimin) e ndryshimeve të miratuara në legjislacionin e BE-së në fushën e mediave, në legjislacionin e brendshëm, me qëllim përafrimin me acquis të BE-së.
	- Bazuar në ndryshimet ligjore të vitit 2018, në ligjin nr. 9518, datë 18.4.2006, “Për mbrojtjen e të miturve nga përdorimi i alkoolit”, të ndryshuar, të ketë në fokus monitorimin e publicitetit për pijet energjike dhe pijet e gazuara që përmbajnë sheqer të shtuar, krahas fokusit të AMA-s në tre fushat kryesore: atë të monitorimit të reklamave tregtare në lajmet informative, produkteve mjekësore dhe mbrojtjes së fëmijëve. 
	- Të monitorohen më shumë në televizionet shqiptare rastet e dhunës ndaj fëmijëve dhe të bashkëpunojë me organizata të ndryshëm dhe shoqërinë civile për përmirësimin e raportimit për fëmijët.
	- Të finalizojë marrëveshjen e bashkëpunimit me Komisionin për Mbrojtjen e Konsumatorit, me qëllim rritjen e efikasitetit të veprimtarisë së institucionit, në lidhje me reklamat dhe me konsumatorët, si dhe përmirësimin e standardeve për një treg audioviziv të lirë dhe në përputhje me standardet evropiane.
	- Një bashkëpunim më të ngushtë dhe të vazhdueshëm me Autoritetin e Konkurrencës, veçanërisht në kushtet kur edhe në disa raporte ndërkombëtare theksohet që pronësia e mediave elektronike është përqendruar në duart e disa biznesmenëve të mëdhenj, si dhe ndikimit të interesave ekonomikë dhe politikë, në media etj. Gjithashtu, shfuqizimi i nenit 62, pika 3, të ligjit nr. 97/2013, “Për mediat audiovizive në Republikën e Shqipërisë”, të ndryshuar, që përcaktonte kufizimin e sasisë së aksioneve, bën të domosdoshëm një bashkëpunim më të ngushtë me AK-në.
	- Vëmendje maksimale për çdo ankesë të qytetarëve apo grupeve të interesit, për t’i dhënë përgjigje, duke i vlerësuar me seriozitet dhe për t’i shërbyer interesit publik në transmetimet audiovizive shqiptare.
	- Për të garantuar vijueshmërinë e transmetimeve televizive edhe pas kalimit në transmetimet numerike, AMA duhet të jetë më aktive në zgjidhjen e problematikave lidhur me subjektet audiovizive që mbështesin programin e tyre në rrjetin e RTSH-së, të cilat pretendojnë se tarifat e miratuara për mbështetje në rrjetin numerik të RTSH-së janë të pabazuara në kostot reale të RTSH-së. 
	- Shtimin dhe intensifikimin e tryezave tematike, dëgjesave me grupe të ndryshme interesi mbi përmbajtjen e Kodit të Transmetimit, sensibilizimin për ta respektuar atë, si dhe për tema që rrjedhin nga zhvillime të ndryshme teknologjike dhe mediatike. Sinergji midis KA-së dhe organizatave qeveritare në mbrojtje të fëmijëve, si dhe me grupin e deputetëve “Miqtë e fëmijëve” etj.
	- Ndjekjen në vijim deri në zbatimin e tij të plotë të detyrimit ligjor të operatorëve audiovizivë me licencë kombëtare për transmetimet me bazë gjuhën e shenjave. 
	- Vijimin e punës për hartimin dhe miratimin e kuadrit të nevojshëm nënligjor, përmes miratimit të akteve të reja rregullatore, apo hartimin e ndryshimeve ose shtesave në aktet nënligjore në fuqi, me qëllim përmirësimin e kuadrit rregullator në fuqi. Të garantohet barazi dhe transparencë në trajtimin e aplikimeve, zbatimin dhe përmirësimin e legjislacionit në aspekte të veçanta, si për transparencën dhe konkurrencën në median elektronike.
	- Konsolidimin e mëtejshëm të bashkëpunimit me KPM-në e Kosovës dhe me vendet shqipfolëse.

Miratuar në datën 16.5.2019.

KRYETAR
Gramoz Ruçi

